NARIADENIE KOMISIE (ES) č. 1986/2005
zo 6. decembra 2005,
ktorým sa otvárajú colné kvóty na dovoz určitých spracovaných poľnohospodárskych výrobkov pôvodom z Rumunska do Spoločenstva a ktorým sa ruší nariadenie (ES) č. 2244/2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 stanovujúce obchodné opatrenia uplatňované na niektoré tovary vznikajúce spracovaním poľnohospodárskych výrobkov (1), najmä na jeho článok 7 ods. 2,
so zreteľom na rozhodnutie Rady 98/626/ES z 5. októbra 1998 o uzatvorení Protokolu na prispôsobenie obchodných aspektov Európskej dohody medzi Európskymi spoločenstvami a ich členskými štátmi na jednej strane a Rumunskom na strane druhej s cieľom zohľadniť pristúpenie Rakúskej republiky, Fínskej republiky a Švédskeho kráľovstva k Európskej únii a výsledky rokovaní uruguajského kola o poľnohospodárstve vrátane zlepšení existujúceho preferenčného režimu (2), najmä na jeho článok 2 ods. 1,
keďže:
(1)
Protokol 3 k Európskej dohode medzi Európskymi spoločenstvami a Rumunskom schválený rozhodnutím Rady a Komisie č. 94/907/ES, ESUO, Euratom z 19. decembra 1994 o závere Európskej dohody medzi Európskymi spoločenstvami na jednej strane a Rumunskom na strane druhej (3) určuje obchodné opatrenia pre spracované poľnohospodárske výrobky, ktoré menuje.
(2)
Protokol 3 bol zmenený a doplnený Protokolom na prispôsobenie obchodných aspektov Európskej zmluvy medzi Európskymi spoločenstvami a ich členskými štátmi na jednej strane a Rumunskom na strane druhej (4), schváleným rozhodnutím 98/626/ES. Ustanovuje otvorenie ročných colných kvót pre určité tovary pôvodom z Rumunska. Nariadenie Komisie (ES) č. 2244/2004 z 23. decembra 2004, ktorým sa otvárajú colné kvóty na dovoz určitých spracovaných poľnohospodárskych výrobkov pôvodom z Rumunska do Spoločenstva v roku 2005 (5), otvorilo na rok 2005 tieto colné kvóty.
(3)
Rozhodnutím Asociačnej rady ES-Rumunsko č. 3 (6) sa zmenil a doplnil protokol 3 Európskej dohody. Toto rozhodnutie stanovuje úplnú alebo postupnú liberalizáciu obchodu pre určité spracované poľnohospodárske výrobky a nové colné kvóty pre niektoré iné výrobky. Nadobúda účinnosť 1. decembra 2005.
(4)
Je preto vhodné ukončiť uplatňovanie colných kvót otvorených pre rok 2005 a pre roky 2005 a 2006 otvoriť iné. V súlade s rozhodnutím Asociačnej rady ES-Rumunsko č. .../.../2005 je potrebné tieto nové kvóty znížiť úmerne k počtu mesiacov uplynulých pred nadobudnutím účinnosti uvedeného rozhodnutia.
(5)
Podľa rozhodnutia Rady z 27. júna 2005 o pozícii, ktorú má Spoločenstvo zaujať v Asociačnej rade zriadenej Európskou dohodou medzi Európskymi spoločenstvami a ich členskými štátmi na jednej strane a Rumunskom na strane druhej o zlepšení obchodného režimu pre spracované poľnohospodárske výrobky, tak ako je ustanovené v protokole 3 Európskej zmluvy medzi Európskym spoločenstvom a Rumunskom, colné kvóty stanovené v prílohe III k rozhodnutiu Asociačnej rady ES-Rumunsko č. 3 musia byť riadené Komisiou v súlade s článkom 308a, 308b a 308c nariadenia Komisie (EHS) č. 2454/93 z 2. júla 1993 zavádzajúce ustanovenia pre vykonávanie nariadenia Rady (EHS) č. 2913/92 ustanovujúceho Colný kódex Spoločenstva (7).
(6)
Opatrenia ustanovené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodovania so spracovanými poľnohospodárskymi výrobkami nevymenovanými v prílohe I k zmluve,
PRIJALA TOTO NARIADENIE:
Článok 1
Colné kvóty Spoločenstva pre tovar pôvodom z Rumunska uvedený v prílohe sú otvorené na rok 2005 od 1. decembra 2005 do 31. decembra 2005 a na rok 2006 od 1. januára do 31. decembra.
Článok 2
Colné kvóty Spoločenstva uvedené v článku 1 sa riadia v súlade s článkami 308a, 308b a 308c nariadenia (EHS) č. 2454/93.
Článok 3
Nariadenie (ES) č. 2244/2004 sa zrušuje dňom stanoveným v druhom pododseku článku 4.
Článok 4
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. decembra 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. decembra 2005